CELEX: 32015R1727
Language: lv
Date: 2015-09-28 00:00:00
Title: Komisijas Īstenošanas regula (ES) 2015/1727 (2015. gada 28. septembris), ar ko 5-hlor-2-(4-hlorfenoksi)fenolu apstiprina par 1., 2. un 4. produkta veida biocīdos lietojamu esošu aktīvo vielu (Dokuments attiecas uz EEZ)

29.9.2015   
            
            
               LV
            
            
               Eiropas Savienības Oficiālais Vēstnesis
            
            
               L 252/17
            
         KOMISIJAS ĪSTENOŠANAS REGULA (ES) 2015/1727
   (2015. gada 28. septembris),
   ar ko 5-hlor-2-(4-hlorfenoksi)fenolu apstiprina par 1., 2. un 4. produkta veida biocīdos lietojamu esošu aktīvo vielu
   (Dokuments attiecas uz EEZ)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2012. gada 22. maija Regulu (ES) Nr. 528/2012 par biocīdu piedāvāšanu tirgū un lietošanu (1) un jo īpaši tās 89. panta 1. punkta trešo daļu,
   tā kā:
   
               (1)
            
            
               Ar Komisijas Deleģēto regulu (ES) Nr. 1062/2014 (2) izveido to esošo aktīvo vielu sarakstu, kuras jānovērtē, lai lemtu par to apstiprināšanu lietošanai biocīdos. 5-hlor-2-(4-hlorfenoksi)fenols ir šajā sarakstā.
            
         
               (2)
            
            
               5-hlor-2-(4-hlorfenoksi)fenols saskaņā ar Eiropas Parlamenta un Padomes Direktīvas 98/8/EK (3) 16. panta 2. punktu ir novērtēts lietošanai biocīdos, kuri pieder pie 1. biocīdu produkta veida “Cilvēku higiēnai paredzētie biocīdie produkti”, pie 2. biocīdu produkta veida “Privātā sektora un sabiedrības veselības sektora dezinfekcijas līdzekļi un citi biocīdie produkti” un 4. biocīdu produkta veida “Pārtikas produktu un dzīvnieku barības dezinfekcijas līdzekļi”, kas definēti minētās direktīvas V pielikumā un atbilst attiecīgi 1., 2. un 4. biocīdu produkta veidam, kuri definēti Regulas (ES) Nr. 528/2012 V pielikumā.
            
         
               (3)
            
            
               Par kompetento novērtētājiestādi tika izraudzīta Austrija, un tā saskaņā ar Komisijas Regulas (EK) Nr. 1451/2007 (4) 14. panta 4. un 6. punktu 2013. gada 13. februārī Komisijai iesniedza novērtējuma ziņojumus kopā ar saviem ieteikumiem.
            
         
               (4)
            
            
               Saskaņā ar Komisijas Deleģētās regulas (ES) Nr. 1062/2014 7. panta 1. punkta b) apakšpunktu, ņemot vērā kompetentās novērtētājiestādes secinājumus, Biocīdu komiteja 2014. gada 4. decembrī sagatavoja Eiropas Ķīmisko vielu aģentūras atzinumu.
            
         
               (5)
            
            
               Saskaņā ar minētajiem atzinumiem 1., 2. un 4. biocīdu produkta veida biocīdi, kas satur 5-hlor-2-(4-hlorfenoksi)fenolu, varētu atbilst Direktīvas 98/8/EK 5. panta prasībām, ja tiek ievēroti konkrēti nosacījumi attiecībā uz to lietošanu.
            
         
               (6)
            
            
               Tāpēc ir lietderīgi 5-hlor-2-(4-hlorfenoksi)fenolu apstiprināt lietošanai 1., 2. un 4. produkta veida biocīdos ar noteikumu, ka tiek ievērotas noteiktas specifikācijas un nosacījumi.
            
         
               (7)
            
            
               Atzinumos secināts, ka pēc Eiropas Parlamenta un Padomes Regulas (EK) Nr. 1907/2006 (5) XIII pielikuma kritērijiem 5-hlor-2-(4-hlorfenoksi)fenols ir “ļoti bioakumulatīvs” (vB) un “toksisks” (T).
            
         
               (8)
            
            
               Saskaņā ar Regulas (ES) Nr. 528/2012 90. panta 2. punktu vielas, kuru novērtēšanu dalībvalstis pabeigušas līdz 2013. gada 1. septembrim, būtu jāapstiprina saskaņā ar Direktīvu 98/8/EK, tāpēc atbilstoši ar minēto direktīvu iedibinātajai praksei atļaujas termiņam vajadzētu būt 10 gadiem.
            
         
               (9)
            
            
               Tomēr Regulas (ES) Nr. 528/2012 23. panta izpratnē 5-hlor-2-(4-hlorfenoksi)fenols atbilst minētās regulas 10. panta 1. punkta d) apakšpunkta nosacījumiem un tāpēc būtu jāuzskata par aizstājamu vielu.
            
         
               (10)
            
            
               Kas attiecas uz lietošanu 4. produkta veida biocīdos, novērtēšana neskāra 5-hlor-2-(4-hlorfenoksi)fenolu saturošu biocīdu iestrādāšanu materiālos un izstrādājumos, kuri paredzēti tiešai vai netiešai saskarei ar pārtiku Eiropas Parlamenta un Padomes Regulas (EK) Nr. 1935/2004 (6) nozīmē. Vielu migrāciju no tādiem materiāliem uz pārtikas produktiem var būt nepieciešams ierobežot, nosakot Regulas (EK) Nr. 1935/2004 5. panta 1. punkta e) apakšpunktā minētās īpatnējās migrācijas robežas (“īpaši ierobežojumi sastāvdaļu pārnešanai”). Tāpēc uz šādu lietošanu apstiprinājumam nebūtu jāattiecas, ja vien Komisija nav noteikusi šādas robežas vai ja saskaņā ar minēto regulu nav noteikts, ka šādas robežas nav nepieciešamas.
            
         
               (11)
            
            
               Tā kā 5-hlor-2-(4-hlorfenoksi)fenols atbilst ļoti bioakumulatīvas (vB) vielas kritērijiem, apstrādāti izstrādājumi, kuri apstrādāti ar 5-hlor-2-(4-hlorfenoksi)fenolu vai kuros tas iestrādāts, tirgū būtu jālaiž ar attiecīgu marķējumu.
            
         
               (12)
            
            
               Pirms apstiprina aktīvo vielu, būtu jāpaiet saprātīgi ilgam laikam, lai ieinteresētās personas varētu veikt jauno prasību izpildei nepieciešamos sagatavošanās pasākumus.
            
         
               (13)
            
            
               Šajā regulā paredzētie pasākumi ir saskaņā ar Biocīdu pastāvīgās komitejas atzinumu,
            
         IR PIEŅĒMUSI ŠO REGULU.
   1. pants
   5-hlor-2-(4-hlorfenoksi)fenolu apstiprina par aktīvo vielu lietošanai 1., 2. un 4. produkta veida biocīdos ar noteikumu, ka tiek ievērotas pielikumā noteiktās specifikācijas un nosacījumi.
   2. pants
   Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
   
      Šī regula uzliek saistības kopumā un ir tieši piemērojama visās dalībvalstīs.
      Briselē, 2015. gada 28. septembrī
      
         
            Komisijas vārdā –
         
         
            priekšsēdētājs
         
         Jean-Claude JUNCKER
      
   
   
      (1)  OV L 167, 27.6.2012., 1. lpp.
   
   
      (2)  Komisijas 2014. gada 4. augusta Deleģētā regula (ES) Nr. 1062/2014 par darba programmu visu to esošo aktīvo vielu sistemātiskai pārbaudei, kuras satur Eiropas Parlamenta un Padomes Regulā (ES) Nr. 528/2012 minētie biocīdi (OV L 294, 10.10.2014., 1. lpp.).
   
      (3)  Eiropas Parlamenta un Padomes 1998. gada 16. februāra Direktīva 98/8/EK par biocīdo produktu laišanu tirgū (OV L 123, 24.4.1998., 1. lpp.).
   
      (4)  Komisijas 2007. gada 4. decembra Regula (EK) Nr. 1451/2007 par 10 gadu darba programmas otro fāzi, kas minēta 16. panta 2. punktā Eiropas Parlamenta un Padomes Direktīvā 98/8/EK par biocīdo produktu laišanu tirgū (OV L 325, 11.12.2007., 3. lpp.).
   
      (5)  Eiropas Parlamenta un Padomes 2006. gada 18. decembra Regula (EK) Nr. 1907/2006, kas attiecas uz ķimikāliju reģistrēšanu, vērtēšanu, licencēšanu un ierobežošanu (REACH), un ar kuru izveido Eiropas Ķimikāliju aģentūru, groza Direktīvu 1999/45/EK un atceļ Padomes Regulu (EEK) Nr. 793/93 un Komisijas Regulu (EK) Nr. 1488/94, kā arī Padomes Direktīvu 76/769/EEK un Komisijas Direktīvu 91/155/EEK, Direktīvu 93/67/EEK, Direktīvu 93/105/EK un Direktīvu 2000/21/EK (OV L 396, 30.12.2006., 1. lpp.).
   
      (6)  Eiropas Parlamenta un Padomes 2004. gada 27. oktobra Regula (EK) Nr. 1935/2004 par materiāliem un izstrādājumiem, kas paredzēti saskarei ar pārtikas produktiem, un par Direktīvu 80/590/EEK un 89/109/EEK atcelšanu (OV L 338, 13.11.2004., 4. lpp.).
   
      PIELIKUMS
      
                  Vispārpieņemtais nosaukums
               
               
                  
                     IUPAC nosaukums
                  Identifikācijas numuri
               
               
                  Aktīvās vielas tīrības minimālā pakāpe (1)
                  
               
               
                  Apstiprināšanas datums
               
               
                  Apstiprinājuma beigu datums
               
               
                  Produkta veids
               
               
                  Īpaši nosacījumi
               
            
                  5-hlor-2-(4-hlorfenoksi)fenols (DCPP)
               
               
                  
                     IUPAC nosaukums:
                  5-hlor-2-(4-hlorfenoksi)fenols
                  EK Nr.: 429-290-0
                  
                     CAS Nr.: 3380-30-1
               
               
                  995 g/kg
               
               
                  2016. gada 1. decembris
               
               
                  2026. gada 30. novembris
               
               
                  1
               
               
                  5-hlor-2-(4-hlorfenoksi)fenolu uzskata par aizstājamu vielu saskaņā ar Regulas (ES) Nr. 528/2012 10. panta 1. punkta d) apakšpunktu.
                  Produkta novērtēšanā īpašu uzmanību pievērš ekspozīcijām (“iedarbībai”), riskiem un iedarbīgumam, kuri saistīti ar katru atļaujas pieteikuma aptverto lietošanas veidu, bet kuri Savienības līmeņa novērtējumā par aktīvās vielas risku nav vērtēti.
                  Lai apstrādātus izstrādājumus varētu laist tirgū, jāizpilda šāds nosacījums:
                  par tāda izstrādājuma laišanu tirgū, kurš apstrādāts ar 5-hlor-2-(4-hlorfenoksi)fenolu vai kurā minētā viela iestrādāta, atbildīgajai personai jānodrošina, ka minētā apstrādātā izstrādājuma marķējumā ir sniegta Regulas (ES) Nr. 528/2012 58. panta 3. punkta otrajā daļā norādītā informācija.
               
            
                  2
               
               
                  5-hlor-2-(4-hlorfenoksi)fenolu uzskata par aizstājamu vielu saskaņā ar Regulas (ES) Nr. 528/2012 10. panta 1. punkta d) apakšpunktu.
                  Produkta novērtēšanā īpašu uzmanību pievērš ekspozīcijām (“iedarbībai”), riskiem un iedarbīgumam, kuri saistīti ar katru atļaujas pieteikuma aptverto lietošanas veidu, bet kuri Savienības līmeņa novērtējumā par aktīvās vielas risku nav vērtēti.
                  Lai attiecībā uz biocīdiem saņemtu atļauju, jāizpilda šāds nosacījums:
                  profesionāliem lietotājiem nosaka drošas darba metodes un attiecīgus organizatoriskus pasākumus. Ja citādā veidā ekspozīciju līdz pieņemamam līmenim samazināt nav iespējams, biocīdus lieto, izmantojot piemērotus individuālos aizsarglīdzekļus.
                  Lai apstrādātus izstrādājumus varētu laist tirgū, jāizpilda šāds nosacījums:
                  par tāda izstrādājuma laišanu tirgū, kurš apstrādāts ar 5-hlor-2-(4-hlorfenoksi)fenolu vai kurā minētā viela iestrādāta, atbildīgajai personai jānodrošina, ka minētā apstrādātā izstrādājuma marķējumā ir sniegta Regulas (ES) Nr. 528/2012 58. panta 3. punkta otrajā daļā norādītā informācija.
               
            
                  4
               
               
                  5-hlor-2-(4-hlorfenoksi)fenolu uzskata par aizstājamu vielu saskaņā ar Regulas (ES) Nr. 528/2012 10. panta 1. punkta d) apakšpunktu.
                  Produkta novērtēšanā īpašu uzmanību pievērš ekspozīcijām (“iedarbībai”), riskiem un iedarbīgumam, kuri saistīti ar katru atļaujas pieteikuma aptverto lietošanas veidu, bet kuri Savienības līmeņa novērtējumā par aktīvās vielas risku nav vērtēti.
                  Lai attiecībā uz biocīdiem saņemtu atļauju, jāizpilda šādi nosacījumi:
                  
                              1)
                           
                           
                              attiecībā uz produktiem, kuru atliekas var nonākt pārtikā vai dzīvnieku barībā, pārliecinās, vai nav nepieciešams saskaņā ar Eiropas Parlamenta un Padomes Regulu (EK) Nr. 470/2009 (2) vai Eiropas Parlamenta un Padomes Regulu (EK) Nr. 396/2005 (3) noteikt jaunus vai grozīt esošos maksimāli pieļaujamos atlieku daudzumus (MRL), un veic visus attiecīgos riska mazināšanas pasākumus, kas nodrošina, ka piemērojamie MRL netiek pārsniegti;
                           
                        
                              2)
                           
                           
                              produktus neiestrādā materiālos un izstrādājumos, kas paredzēti saskarei ar pārtikas produktiem Regulas (EK) Nr. 1935/2004 1. panta 1. punkta nozīmē, ja vien Komisija attiecībā uz 5-hlor-2-(4-hlorfenoksi)fenolu nav noteikusi īpatnējās migrācijas robežas vai ja saskaņā ar minēto regulu nav noteikts, ka šādas robežas nav nepieciešamas.
                           
                        Lai apstrādātus izstrādājumus varētu laist tirgū, jāizpilda šāds nosacījums:
                  par tāda izstrādājuma laišanu tirgū, kurš apstrādāts ar 5-hlor-2-(4-hlorfenoksi)fenolu vai kurā minētā viela iestrādāta, atbildīgajai personai jānodrošina, ka minētā apstrādātā izstrādājuma marķējumā ir sniegta Regulas (ES) Nr. 528/2012 58. panta 3. punkta otrajā daļā norādītā informācija.
               
            
         (1)  Šajā slejā norādītā tīrības pakāpe ir saskaņā ar Direktīvas 98/8/EK 16. panta 2. punktu veiktajā novērtēšanā izmantotās aktīvās vielas tīrības minimālā pakāpe. Ja ir pierādīts, ka aktīvā viela tirgū laistajā produktā ir tehniski līdzvērtīga novērtētajai aktīvajai vielai, tās tīrības pakāpe var būt gan tāda pati, gan citāda.
      
         (2)  Eiropas Parlamenta un Padomes 2009. gada 6. maija Regula (EK) Nr. 470/2009, ar ko nosaka Kopienas procedūras farmakoloģiski aktīvo vielu atlieku pieļaujamo daudzumu noteikšanai dzīvnieku izcelsmes pārtikas produktos, ar ko atceļ Padomes Regulu (EEK) Nr. 2377/90 un groza Eiropas Parlamenta un Padomes Direktīvu 2001/82/EK un Eiropas Parlamenta un Padomes Regulu (EK) Nr. 726/2004 (OV L 152, 16.6.2009., 11. lpp.).
      
         (3)  Eiropas Parlamenta un Padomes 2005. gada 23. februāra Regula (EK) Nr. 396/2005, ar ko paredz maksimāli pieļaujamos pesticīdu atlieku līmeņus augu un dzīvnieku izcelsmes pārtikā un barībā un ar ko groza Padomes Direktīvu 91/414/EEK (OV L 70, 16.3.2005., 1. lpp.).